钦定古今图书集成/理学汇编/经籍典/第128卷 > 《顾命冕服辩》前人
## 钦定古今图书集成/理学汇编/经籍典/第128卷 > 《顾命冕服辩》前人

“成王崩未葬，君臣皆冕服，礼欤？”曰：“非礼也。”“谓之变礼，
可乎？”曰：“不可。礼变于不得已，嫂非溺，终不援也。三年
之丧，既成服，释之而即吉。无时而可者，曰：‘先王之命，
不可以不传。既传，不可以丧服受也’。”曰：“何为其不可
也？《礼》曰：‘以丧冠者，虽三年之丧可也。既冠于次，入哭
通者三，乃出。孔子曰：‘将冠，子未及期日，而有齐衰大’’”
功之丧，则因丧服而冠。冠，吉礼也，犹可以丧服行之。
受顾命见诸侯，独不可以丧服乎？太保使太史奉册
授王于次，诸侯入哭于路寝，而见王于次。王丧服受
教谏，哭踊答拜。圣人复起，不易斯言矣。始死方殡，孝
子释服离次，出居路门之外，受干戈虎贲之逆，此何
礼也？汉宣帝以庶人入立，故遣宗正太仆奉迎以显
异之。康王，元子也，天下莫不知，何用此纷纷也？《春秋
传》曰：“郑子皮如晋，葬晋平公，将以币行。子产曰：‘丧安
用币’？子皮固请以行。既葬，诸侯之大夫欲因见新君，
叔向辞之曰：‘大夫之事毕矣，而又命孤，孤斩焉，在衰
绖之中。其以嘉服见，则丧礼未毕；其以丧服见，是重
受吊也。大夫将若之’”何？皆无辞以退。今康王既以嘉
服见诸侯，而又受乘黄玉帛之币，曾谓盛德之王不
若衰世之侯，召公、毕公不如子产、叔向乎？使周公在，
必不为此，然则孔子何取于此书也？曰：至矣。其父子
君臣之间教戒深切著明，犹足以为后世法，孔子何
为不取哉？然其失礼则不可以不论。